हिमाचल में सेब की खेती 3,500 से लेकर 9000 फुट तक की ऊंचाई तक, मुख्यता शिमला, कुल्लू, मंडी, सिरमौर, किन्नौर और चंबा जिलों में की जाती है। फलोत्पादन के अंतर्गत कुल क्षेत्रफल का लगभग 71 प्रतिशत भाग सेब उत्पादन से जुड़ा है। हिमाचल प्रदेश के सेब उत्पादन में विशेषता यह है कि यहां पर डिलिशियस जाति के सेब व्यावसायिक स्तर पर लगाए गए और यहां से इस किस्म के सेब देश के अन्य राज्यों व अन्य देशों में भी प्रचलित हुए। सभी अखिल भारतीय प्रदर्शनियों में हिमाचल के डिलिशियस जाति के सेब सर्वोत्तम पाए गए। इसके कारण इस प्रदेश को देश का सर्वोत्तम सेब उत्पादक राज्य माना गया है।